रुपन्देही सुपर लिग : नेपथ्य ५६ रनले विजयी
डिभिजन ए अन्तर्गत बुधबार नेपथ्य तिलोत्तमा क्रिकेट क्लबले ड्रिम युनिक रुपन्देही सुपर लिग एकदिवसीय क्रिकेट प्रतियोगितामा जित हात पारेको छ । उसले देवदह क्रिकेट क्लबमाथि ५६ रनको जित निकालेको हो । 
तिलोत्तमा — डिभिजन ए अन्तर्गत बुधबार नेपथ्य तिलोत्तमा क्रिकेट क्लबले ड्रिम युनिक रुपन्देही सुपर लिग एकदिवसीय क्रिकेट प्रतियोगितामा जित हात पारेको छ । उसले देवदह क्रिकेट क्लबमाथि ५६ रनको जित निकालेको हो । भैरहवास्थित सिद्धार्थ क्रिकेट मैदानमा टस जितेर ब्याटिङ गरेको नेपथ्यले निर्धारित ५० ओभरको खेलमा ४६ ओभर ४ बलमा अलआउट हुँदै २ सय १२ रनको योगफल बनायो । उसका लागि मनिष थापाले ६४ रनको अर्धशतकीय पारी खेले । त्यस्तै, कृष्ण भुसालले ३२, अमन बोहराले ३०, कृष्ण कार्कीले २४ र स्वस्तिक पराजुलीले १५ रनको योगदान दिए । बलिङमा देवदहका समिर विष्ट र विशाल ज्ञवालीले २–२ तथा शिव ज्ञवाली, शिवकुमार गुप्ता, सुरज खड्का र कृतिमान ढकालले समान १–१ विकेट लिए ।जवाफी ब्याटिङ गरेको देवदह ३६ ओभरमा १ सय ५६ रन जोड्दा अलआउट हुँदै पराजित भयो । उसका लागि विक्की कार्कीले ४४, सुमन पाण्डेले २४, कृष्ण पासीले २०, समीर विष्टले १३, विशाल ज्ञवाली र सुरज खड्काले ११–११ रन बनाए पनि टीमलाई जित दिलाउन सकेनन् । बलिङमा नेपथ्य तिलोत्तमाका आशुतोष पाण्डेले ४, कृष्ण भुसालले ३ र लक्ष्मण कुमालले २ विकेट हात पार्न सफल भए । खेलमा नेपथ्य तिलोत्तमाका कृष्ण भुसाल प्लेयर अफ द म्याच घोषित भए ।बिहीबारको खेल मेलबर्न क्रिकेट क्लब र न्यु होराइजनबीच हुनेछ ।